Ta nuu iyaꞌa ikuvi takuan,
ta ituu Jesús inka ndoyo nuu ndochaꞌa‑ra yuꞌu ndutyañuꞌu Tiberias.
Ta tyeꞌen ikuu nuu ituu‑ra nuu‑chi.
Ta iin kaꞌnu‑ñi ndyaa Simón Pedro chiꞌin Tomás,
ra‑kaꞌan‑chi Tɨnɨꞌɨ,
ta chiꞌin Natanael,
ra‑ñuu Caná nuu ñuꞌu ñuu Galilea,
ta chiꞌin nduꞌuvi taꞌan ra‑kuvi seꞌe Zebedeo,
ta chiꞌin uu taꞌan‑ka ndochaꞌa Jesús.
Ta ikaꞌan Simón Pedro,
ta katyi‑ra:
—Kuakuꞌín kutɨín tyaka.
Ta ikaꞌan‑chi,
ta katyi‑chi:
—Kuꞌun tuku ndyuꞌu chiꞌun.
Yukuan ta kuaꞌan‑chi,
ta ikɨꞌvɨ‑chi nuu varku,
soko cha‑kuaa yukuan ña‑tuvi ñi‑minuu tyaka iñiꞌi‑chi.
Ta chakuatuvi ñayɨ́vɨ́,
ta ndyaa Jesús yuꞌu ndutyañuꞌu soko ña‑nakoto ndochaꞌa‑ra tyi Jesús kuu‑ra.
Ta ikaꞌan Jesús,
ta katyi‑ra:
—Aminku,
¿atu ña‑iñiꞌi‑ndo tyaka?
Ta inakaꞌan‑chi,
ta katyi‑chi:
—Ña‑iñiꞌi‑ndi.
Ta inakaꞌan‑ra,
ta katyi‑ra:
—Sakaña‑ndo taraya‑ndo ityi kuaꞌa varku,
ta kuañiꞌi‑ndo chii‑tɨ.
Yukuan ta isaꞌa‑chi takuan,
ta kuaꞌa loko tyaka iñiꞌi‑chi kuandya kuꞌva ña‑ikuvi‑ka tava‑chi taraya.
Yukuan ta ikaꞌan ndochaꞌa Jesús,
ra‑kuñi loko‑ra,
chii Pedro,
ta katyi‑ra:
—Sutumañi‑yo kuvi ra‑yukuan.
Ta kuꞌva ichiñisoꞌo Simón Pedro tyi Sutumañi‑yo kuvi‑ra,
ta indukuꞌun‑ra soo‑ra cha‑itava‑ra kuꞌva kuatɨɨn‑ra tyaka,
ta ikɨꞌvɨ‑ra nuu ndutya.
Ta vachi inka‑chi chiꞌin varku,
ta kañuꞌu‑chi taraya tyi yatyin ndyaa‑chi chiꞌin yuꞌu ndutyañuꞌu,
tañi nuu iin syendu metru.
Yukuan ta ichaa‑chi nuu kuvi ñuꞌu ìtyi,
ta indyeꞌe‑chi nuu kayu ñúꞌú,
ta tyiꞌyo nuu tyaka ta paan nuu ñúꞌú.
Ta ikaꞌan Jesús,
ta katyi‑ra:
—Ñandyaka‑ndo tyaka cha‑nuu itava‑ndo.
Yukuan ta indɨꞌvɨ Simón Pedro nuu varku,
ta ixitakaa‑ra taraya nuu ñuꞌu ìtyi,
ta kuaꞌa loko tyaka naꞌnu yɨꞌɨ,
ta iin syendu uu xiko uchi uñi taꞌan‑tɨ yɨꞌɨ,
soko ña‑ikaꞌndɨ taraya vasu kuaꞌa loko‑tɨ yɨꞌɨ.
Ta ikaꞌan Jesús,
ta katyi‑ra:
—Ñaꞌa‑ndo tyi kasɨ iñi‑ndo.
Ta ñi‑minuu ndochaꞌa‑ra ña‑iketa iñi ndukutuꞌun chii‑ra yoo kuu‑ra tyi chito‑chi tyi Sutumañi‑yo kuu‑ra.
Yukuan ta ikuyatyin Jesús nuu ndyaa‑chi,
ta ikiꞌin‑ra paan,
ta ichaꞌa‑ra chii‑chi,
ta takuan tuku ichaꞌa‑ra tyaka.
Ta iꞌya kuvi cha‑kuu uñi ndoyo ituu Jesús nuu ndochaꞌa‑ra nuu iyaꞌa inatyaku‑ra cha‑ichiꞌi‑ra.
Iꞌya kuvi nuu ikaꞌan Jesús tyi kumi Simón Pedro mvee‑ra.
Ta nuu indɨꞌɨ ichachi‑chi,
ta ikaꞌan Jesús chii Simón Pedro,
ta katyi‑ra:
—Simón,
seꞌe Juan,
¿atu kuñi‑kon chií cha‑kuu inka‑chi iꞌya?
Ta inakaꞌan‑ra,
ta katyi‑ra:
—Sutumañi‑yo,
maun chito tyi kuñí chiun.
Ta inakaꞌan Jesús,
ta katyi‑ra:
—Kumi mvee liꞌi sané.
Ta indukutuꞌun Jesús inka ndoyo chii‑ra,
ta katyi‑ra:
—Simón,
seꞌe Juan,
¿atu kuñun chií?
Ta inakaꞌan‑ra,
ta katyi‑ra:
—Sutumañi‑yo,
maun chito tyi kuñí chiun.
Ta inakaꞌan Jesús,
ta katyi‑ra:
—Kumi mvee sané.
Ta indukutuꞌun Jesús chii‑ra cha‑kuu uñi ndoyo,
ta katyi‑ra:
—Simón,
seꞌe Juan,
¿atu kuñun chií?
Ta indukuꞌiya kuñi Pedro cha‑indukutuꞌun‑ra chii‑ra cha‑kuu uñi ndoyo “¿atu kuñun chií?”,
ta inakaꞌan‑ra,
ta katyi‑ra:
—Sutumañi‑yo,
maun chito tandɨꞌɨ cha‑iyo amé ta chiton tyi kuñí chiun.
Ta inakaꞌan Jesús,
ta katyi‑ra:
—Kumi mvee sané.
Ta cha‑ndaa kaꞌín tyi kɨvɨ ikuyutyon kuvi nakuꞌñi maun tichun,
ta kuvi kuꞌun indya kuñun kuꞌun,
soko kɨvɨ kuakuchaꞌnun,
ta kuasakaun ndaꞌun,
ta inka‑chi kuanakuꞌñi chiun,
ta kuakundyaka‑chi chiun nuu ña‑kuñun kuꞌun.
Ta takuan ikaꞌan Jesús tyi chaꞌa‑ra kuꞌva iso kuakúú Pedro,
ta kuasaꞌa‑ra cha‑ra‑kaꞌnu kuvi Ndyoo.
Ta nuu iyaꞌa ikaꞌan‑ra takuan,
ta katyi‑ra:
—Ñaꞌa chaté.
Yukuan ta inachikoo Pedro,
ta inandyeꞌe‑ra vachi ndochaꞌa Jesús,
ra‑kuñi loko‑ra,
chata‑ra.
(Ta suu‑ra kuvi ra‑ndyaa xiin Jesús kuꞌva ikuxiñi‑chi kɨvɨ kumañi‑ka kúú‑ra,
ta indukutuꞌun‑ra chii Jesús yoo‑ra kuanakuꞌva kuenda chii‑ra.)
Ta kuꞌva indyeꞌe Pedro,
ta ikaꞌan‑ra chii Jesús,
ta katyi‑ra:
—Sutumañi‑yo,
¿iso kuataꞌan ra‑yukuan?
Ta inakaꞌan Jesús,
ta katyi‑ra:
—Ta tatu kuñí cha‑kutyaku‑ra kuandya kɨvɨ kuakichí inka ndoyo,
ta,
¿naa kuenda yoꞌo?
Ñaꞌa yoꞌo chaté.
Ta yukuan kuenda ikichaꞌa kaꞌan ñayɨvɨ chinu iñi chii Jesús tyi makúú ra‑yukuan.
Soko Jesús,
ña‑ikaꞌan‑ra cha‑makúú‑ra tyi ikaꞌan‑ra:
“Tyi tatu kuñí cha‑kutyaku‑ra kuandya kɨvɨ kuakichí inka ndoyo,
¿naa kuenda yoꞌo?”
Ta yúꞌú kuvi ndochaꞌa Jesús,
ra‑kaꞌan cha‑ndaa cha‑ikuu,
ta chito‑ndi tyi cha‑ndaa kuvi tuꞌun ityaí.
Ta kuaꞌa loko cha‑isaꞌa Jesús,
ta chika iñí tyi tatu ñi‑tyaa ñayɨvɨ nuu nuu cha‑isaꞌa‑ra nuu tutu,
mavatu nuu ñuꞌu ñayɨ́vɨ́ chiꞌin chakuaꞌa tutu tyaa‑chi.